RAPPORT TAL-KUMMISSJONI LILL-KUNSILL U LILL-PARLAMENT EWROPEW It-32 Rapport Annwali mill-Kummissjoni lill-Kunsill u lill-Parlament Ewropew dwar l-attivitajiet tal-UE fir-rigward tal-Antidumping, l-Antisussidji u ta' Salvagwardja (2013) /* COM/2015/043 final */





RAPPORT TAL-KUMMISSJONI LILL-KUNSILL U LILL-PARLAMENT EWROPEW It-32 Rapport Annwali mill-Kummissjoni lill-Kunsill u lill-Parlament Ewropew dwar l-attivitajiet tal-UE fir-rigward tal-Antidumping, l-Antisussidji u ta' Salvagwardja (2013) Introduzzjoni Dan ir-rapport jistabbilixxil-attivitajiet tal-Unjoni Ewropea ta’ antidumping, ta’ kontra sussidju u ta’ salvagwardja matul l-2013, Dan ir-rapport qasir jagħti ħarsa ġenerali lejn l-avvenimenti ewlenin matul l-2013 u huwa ssupplimentat, bħal fis-snin ta' qabel, b'Dokument ta’ Ħidma tal-Persunal tal-Kummissjoni aktar dettaljat, flimkien ma' annessi dettaljati. Dan ir-rapport għandu l-istess struttura ġenerali tad-Dokument ta' Ħidma, inklużi l-intestaturi kollha tiegħu, għal riferiment faċli għal informazzjoni aktar komprensiva. Ir-rapport attwali u d-Dokument ta’ Ħidma sħiħ huma disponibbli wkoll għall-pubbliku fis-sit http://ec.europa.eu/trade/issues/respectrules/anti_dumping/legis/index_en.htm . 1. Deskrizzjoni qasira tal-Leġiżlazzjoni L-investigazzjonijiet tal-Antidumping (AD), antisussidji (AS) u ta' salvagwardja (SG) jitwettqu fuq il-bażi ta’ Regolamenti tal-Kunsill bażiċi. Fid-Dokument ta’ Ħidma tingħata ħarsa ġenerali lejn il-leġiżlazzjoni attwali. It-testi bażiċi tal-AD u AS minn issa 'l quddiem se jissejħu r-"Regolament(i) bażiku/bażiċi". 2. Kunċetti bażiċi L-intestatura nru 2 fid-dokument ta’ ħidma tagħti ħarsa ġenerali lejn it-terminoloġija u l-proċeduri użati fl-investigazzjonijiet TDI. 3. Modernizzazzjoni tad-TDI Sar progress importanti dwar dan il-proġett ta’ modernizzazzjoni fl-2013 bl-adozzjoni ta’ proposta leġiżlattiva, komunikazzjoni u abbozz ta’ linji gwida fuq erba’ suġġetti mill-Kummissjoni f’April 2013. F’Ottubru 2011 tnieda l-eżerċizzju ta' modernizzazzjoni tal-istrumenti għad-difiża tal-kummerċ (TDI). Minħabba li l-ambjent kummerċjali globali nbidel b’mod sinifikanti matul l-aħħar għaxar snin u s-sistema ta’ difiża kummerċjali tal-UE ftit li xejn inbiddlet minn żmien il-konklużjoni tar-Rawnd tal-Urugwaj kważi 20-il sena ilu, ġiet identifikata ħtieġa li t-TDIs jiġu adattati għall-ħtiġijiet kummerċjali attwali. L-għan ta’ dan il-proġett ta’ modernizzazzjoni huwa li titjieb is-sistema attwali ta’ difiża kummerċjali tal-UE għall-benefiċċju tal-partijiet interessati kollha. L-enfasi hija fuq li jinstabu soluzzjonijiet prattiċi għall-problemi reali li l-produtturi, l-importaturi, in-negozjanti, eċċ. tal-Unjoni jiltaqgħu magħhom meta jintużaw l-istrumenti. L-għan huwa biex is-sistema ssir aktar effiċjenti u l-miżuri aktar effettivi mingħajr, madankollu ma jinbidlu l-prinċipji sottostanti u l-bilanċ tas-sistema. Wara l-adozzjoni tagħha mill-Kummissjoni f'April 2013, il-proposta leġiżlattiva ġiet trażmessa lill-Kunsill u lill-Parlament u qiegħda ssegwi l-proċedura leġiżlattiva ordinarja. 4. Status ta' ekonomija tas-suq fuq livell nazzjonali (MES) Għall-finijiet tal-investigazzjonijiet tal-antidumping, pajjiż jista' jitqies bħala ekonomija tas-suq totali jekk jissodisfa ħames kriterji li huma stipulati fid-dettall fid-Dokument ta' Ħidma mehmuż ma' dan ir-rapport. Sitt pajjiżi talbu MES għall-pajjiż kollu: Iċ-Ċina, il-Vjetnam, l-Armenja, il-Kazakistan, il-Mongolja u l-Bjelorussja. Fl-2013, il-Mongolja u l-Vjetnam ipprovdew aktar informazzjoni biex isostnu t-talbiet tagħhom, li ppermettew lis-servizzi sabiex ikomplu jaġġornaw l-evalwazzjoni ta’ dawn l-ekonomiji. Rapport aġġornat ġie kondiviż mal-awtoritajiet Vjetnamiżi fl-2013. Ir-rapport ibbażat fuq ir-riżultati ta’ laqgħa tal-grupp ta’ ħidma ta’ Novembru 2012 u l-informazzjoni li rċieva sussegwentement ġie ffinalizzat f’Mejju 2013. Ir-rapport ikkonferma li kriterju ta’ valutazzjoni preċedenti kien issodisfat filwaqt li l-progress fuq l-erba’ kriterji, għalkemm sostanzjali, kien għadu mhux biżżejjed għall-għoti ta’ MES. Informazzjoni aġġornata addizzjonali ġiet provduta mill-awtoritajiet Vjetnamiżi kmieni fl-2014. Konsultazzjonijiet mal-awtoritajiet Mongoljani komplew fl- 2013 li ppermettew lis-servizzi tal-Kummissjoni sabiex tħejji valutazzjoni aġġornata (għoti ta’ kriterju wieħed), li kien kondiviż mal-awtoritajiet Mongoljani kmieni fl- 2014. Fir-rigward taċ-Ċina, l-ebda konsultazzjonijiet dwar l-MES ma saret fl- 2013. Il-Kummissjoni tibqa’ bir-rieda li tiddiskuti aktar il-progress taċ-Ċina lejn il-MES, u tispera li l-awtoritajiet Ċiniżi jkomplu jipparteċipaw fl-eżerċizzju u jagħtu l-informazzjoni meħtieġa għall-analiżi tal-MES mill-Kummissjoni. Fl- 2010 mistoqsijiet dwar żviluppi għal MES kemm tal-Kazakistan u tal-Armenja ntbagħtu lill-awtoritajiet rispettivi. Madankollu, sa tmiem l-2013, l-ebda informazzjoni ġdida ma kienet għadha ntbagħtet lill-Kummissjoni minn ebda pajjiż. Matul l-ewwel nofs tal-2014, iż-żewġ pajjiżi ressqu informazzjoni li tiffaċilita li taġġorna l-valutazzjonijiet tagħhom għal MES. F’dak li għandu x’jaqsam mal-Bjelorussja kwalunkwe ħidma fuq dan il-fajl ilha sospiża mill-2010 ’l hawn minħabba l-qagħda politika fil-pajjiż. 5. Attivitajiet ta’ Informazzjoni u Komunikazzjoni/Kuntratti bilaterali 5.1. Intrapriżi żgħar u medji (SMEs) Il-parteċipazzjoni f’investigazzjonijiet ta’ difiża kummerċjali tista’ tippreżenta ċerti sfidi għall-SMEs minħabba d-daqs żgħir tagħhom, il-limitazzjonijiet tar-riżorsi u l-frammentazzjoni tagħhom. Sabiex l-SMEs jiġu megħjuna jittrattaw il-kumplessità involuta fl-investigazzjonijiet tat-TDI, twaqqaf Helpdesk għall-SMEs. Fl-2013, il-Helpdesk irċieva ħafna talbiet għall-informazzjoni, li kollha ġew indirizzati minnufih. Dawn il-mistoqsijiet kienu jvarjaw minn mistoqsijiet ta' każ speċifiku għal kwistjonijiet ta’ difiża kummerċjali aktar ġenerali li tindirizza kemm elementi proċedurali u sostanzjali. Din il-websajt dwar it-TDI tenfasizza wkoll b’mod speċifiku r-rwol tal-SMEs fil-proċeduri tad-TDI u toffri pariri prattiċi u għajnuna. 5.2. Kuntatti bilaterali/attivitajiet ta' informazzjoni– industrija u Stati terzi Parti importanti mill-ħidma tas-servizzi tat-TDI hija li jispjegaw il-leġiżlazzjoni u l-prassi tal-attività tad-difiża kummerċjali tal-UE. Matul l-2013, kien hemm għadd ta' kuntatti bilaterali ddedikati għad-diskussjonijiet dwar suġġetti varji marbuta mad-difiża kummerċjali ma' għadd ta' Stati terzi. Dawn jinkludu ċ-Ċina, il-Korea, il-Marokk, il-Messiku, il-Filippini, it-Tajlandja u l-Vjetnam, il-Malasja. . Fl-2013 kien hemm ukoll diversi laqgħat ma' assoċjazzjonijiet u kumpaniji ewlenin Ewropej, fosthom ma' Business Europe u Eurocommerce. Dan il-proġett ta’ modernizzazzjoni kontinwu deher b’mod sinifikattiv matul dawn il-laqgħat. 6. Uffiċjal tas-Seduta Ir-rwol ewlieni tal-Uffiċjal tas-Smigħ (HO) huwa li jiggarantixxi d-drittijiet ta’ difiża tal-partijiet interessati u b’hekk jikkontribwixxi sabiex jiġi żgurat li r-regoli huma implimentati b’mod oġġettiv u trasparenti fi proċeduri kummerċjali. Ċerti regoli fundamentali tad-drittijiet tad-difiża huma stipulati fil-Karta tad-Drittijiet Fundamentali tal-UE filwaqt li aktar regoli speċifiċi ta’ partijiet involuti fil-proċeduri kummerċjali jinsabu fir-regolamenti bażiċi li għandhom x’jaqsmu mat-tipi differenti ta’ strumenti għad-difiża tal-kummerċ, bħalma hija l-AD, CVD, regolamenti ta' salvagwardja, jew mar-regolament dwar l-ostakoli kummerċjali. Minn Frar 2012, ir-rwol u s-setgħat tal-Uffiċjal tas-Seduta (HO) tad-DĠ tal-Kummerċ huma stabbiliti f’mandat formali b’Deċiżjoni tal-President tal-Kummissjoni Ewropea dwar il-funzjoni u t-termini ta’ referenza tal-uffiċjal tas-seduta f’ċerti proċeduri kummerċjali. Dan isaħħaħ l-impenn tal-Kummissjoni biex jiġi ggarantit proċess ġust fil-proċeduri kummerċjali u biex titjieb l-imparzjalità tal-funzjoni. L-HO huwa marbut, għal għanijiet amministrattivi, mal-Kummissarju responsabbli għall-politika kummerċjali. Madankollu, hu jgawdi minn indipendenza fit-twettiq tad-dmirijiet tiegħu u ma għandux jieħu struzzjonijiet fit-twettiq tal-ħidma tiegħu. Matul is-sena 2013, l-HO irċieva 159 talba għal intervent li kkonċernaw 30 proċediment TDI. B’kollox, inżammu 42 seduta ta’ smigħ ma’ 188 parti interessata, li minnhom sebgħa kienu seduti multipartiċi li jinvolvu 151 parti interessata b’interessi simili u waħda ta’ smigħ konfrontazzjonali li jinvolvi tliet partijiet interessati b’interessi kunfliġġenti. L-interventi ntalbu mill-produtturi esportaturi fl-Istati terzi, mill-industrija tal-Unjoni, kif ukoll minn utenti u minn importaturi, jew mill-assoċazzjonijiet tagħhom. Filwaqt li l-interventi ffokaw fuq id-drittijiet proċedurali, huma kellhom, f’ċerti każijiet, impatt sostanzjali wkoll fuq l-eżitu tal-proċediment jew kkontribwew għal bidliet fil-politika. Il-kwistjonijiet ewlenin li l-HO indirizza fl-2013 jistgħu jinġabru fi tliet kategoriji (i) id-dritt għal informazzjoni, (ii) id-dritt ta' aċċess għall-fajls u (iii) in-nuqqas ta' qbil ma’ determinazzjonijiet, sejbiet u konklużjonijiet. 7. Ħarsa ġenerali lejn l-investigazzjonijiet u l-miżuri tal-antidumping, tal-antisussidji u tas-salvagwardja 7.1. Ġenerali Fi tmiem l-2013, l-UE kellha fis-seħħ 86 miżura AD u 12-il miżura AS. Fl-2013, 0,29 % tal-importazzjonijiet totali fl-UE kienu affettwati minn miżuri AD jew AS. Innota li d-dettalji dwar il-kwistjonijiet li ġejjin jinsabu fid-Dokument ta’ Ħidma mehmuż ma’ dan ir-rapport. Ir-referenzi għall-Annessi tad-Dokument ta’ Ħidma jinsabu maġenb it-titoli. 7.2. Investigazzjonijiet ġodda (ara l-Annessi A sa E u l-Anness N) Fl-2013, inbdew 9 investigazzjonijiet. Ġew imposti dazji provviżorji f'sitt (6) proċedimenti. Ġew konklużi 15-il każ bl-impożizzjoni ta’ dazji definittivi. Ingħalqu ħdax(11)-il investigazzjoni mingħajr miżuri. 7.3. Investigazzjonijiet ta' rieżami L-investigazzjonijiet tar-rieżami għadhom jirrappreżentaw il-parti l-kbira mill-ħidma tas-servizzi TDI. It-Tabella 2 fid-Dokument ta’ Ħidma tipprovdi informazzjoni statistika għas-snin 2009-2013. 7.3.1. Rieżamijiet tal-iskadenza (ara l-Anness F) L-Artikoli 11(2) u 18 tar-Regolamenti bażiċi jipprevedu l-iskadenza tal-miżuri wara ħames snin, sakemm rieżami tal-skadenza ma jurix li għandhom jinżammu fil-forma oriġinali tagħhom. Matul l-2013, 6-il miżura skadew awtomatikament wara l-perjodu tagħhom ta' ħames (5) snin. Matul l-2013, tnedew 17-il investigazzjoni ta' rieżami tal-iskadenza. Ħames (5) rieżamijiet tal-iskadenzi ġew konklużi b'konferma tad-dazju għal perjodu ulterjuri ta' ħames (5) snin. Tmien (8) rieżamijiet tal-iskadenza ġew konklużi bl-iskadenza tal-miżuri. 7.3.2. Rieżamijiet interim (ara l-Anness G) L-Artikoli 11(3) u 19 tar-Regolamenti bażiċi jipprevedu għar-rieżami tal-miżuri matul il-perjodu tal-validità tagħhom. Ir-rieżamijiet jistgħu jkunu limitati għal aspetti ta’ dumping/sussidjar jew ta’ ħsara. Matul l-2013, inbeda total ta’ għaxar (10) rieżamijiet interim. Tlett (3) rieżamijiet interim ġew konklużi bil-konferma jew bl-emenda tad-dazju. Tlett (3) rieżamijiet interim ġew konklużi bl-iskadenza tal-miżuri. 7.3.3. Rieżamijiet interim "oħra" (ara l-Anness H) Hemm erba' (4) rieżamijiet "oħra", jiġifieri li ma jaqgħux taħt l-Artikoli 11(3) jew 19 tar-Regolamenti bażiċi, li nbdew fl-2013 filwaqt li fl-istess perjodu ngħalqu tliet (3) rieżamijiet bħal dawn. 7.3.4. Rieżamijiet ta' esportaturi ġodda (ara l-Anness I) L-Artikoli 11(4) u 20 tar-Regolamenti bażiċi rispettivament jipprevedu rieżami ta’ "esportatur ġdid" u rieżami "aċċellerat" sabiex jiġi stabbilit marġini individwali tad-dumping jew dazju kompensatorju individwali għall-esportaturi l-ġodda, li jinsabu fil-pajjiż tal-esportazzjoni konċernat, li ma esportawx il-prodott matul il-perjodu tal-investigazzjoni. Dawn l-esportaturi jridu juru li huma esportaturi ġodda ġenwini u li huma bdew jesportaw lejn l-UE wara l-perjodu tal-investigazzjoni. Għaldaqstant, jista’ jiġi kkalkulat għalihom dazju individwali, li normalment ikun inqas mid-dazju għall-pajjiż kollu. Fl-2013, inbedew żewġ rieżamijiet ta’ esportaturi ġodda filwaqt li ngħalaq rieżami wieħed bħal dan. 7.3.5. Investigazzjoni ta’ assorbiment (ara l-Anness J) Meta jkun hemm biżżejjed informazzjoni li turi li, wara l-perjodu ta’ investigazzjoni oriġinali u qabel jew wara l-impożizzjoni tal-miżuri, il-prezzijiet ta’ esportazzjoni naqsu jew li ma kienx hemm moviment jew li l-moviment ma kienx biżżejjed, fil-prezzijiet tal-bejgħ mill-ġdid jew fil-prezzijiet tal-bejgħ sussegwenti tal-prodott importat fl-UE, jista' jinfetaħ rieżami ta’ "assorbiment" biex jiġi eżaminat jekk il-miżuri kellhomx effett fuq il-prezzijiet imsemmija hawn fuq. Il-marġini tad-dumping jistgħu għalhekk jiġu rikkalkulati u d-dazju jiżdied biex jitqiesu dawn il-prezzijiet ta’ esportazzjoni iktar baxxi. Il-possibbiltà ta’ rieżamijiet ta’ 'assorbiment' tinsab fl-Artikoli 12 u 19(3) tar-Regolamenti bażiċi. Fl-2013, ma kienx hemm rieżamijiet kontra l-assorbiment mibdija jew konklużi. 7.3.6. Investigazzjonijiet dwar ċirkumvenzjoni (ara l-Anness K) Fl-Artikoli 13 u 23 tar-Regolamenti bażiċi hemm prevista l-possibbiltà li jerġgħu jinfetħu investigazzjonijiet f’ċirkostanzi fejn tinstab evidenza li turi li qed isseħħ ċirkumvenzjoni tal-miżuri. Fl-2013, inbdew 3-il investigazzjoni bħal din. Gew konklużi tnax (12) l-investigazzjoni kontra ċ-ċirkumvenzjoni b'estensjoni tal-miżuri u tlieta (3) ġew konklużi mingħajr estensjoni tal-miżuri. 7.4. Investigazzjonijiet ta' salvagwardja (ara l-Anness L) Matul l-2013, ma kienx hemm attività ta’ salvagwardja. 8. Infurzar tal-miżuri AD/AS 8.1. Miżuri ta’ segwitu L-attivitajiet ta’ segwitu li jikkonċernaw il-miżuri fis-seħħ kienu jikkonċentraw fuq erba’ oqsma ewlenin: (1) għall-prevenzjoni tal-frodi; (2) għall-monitoraġġ tal-flussi tal-kummerċ u l-iżviluppi tas-suq; (3) għat-titjib tal-effettività bl-istrumenti xierqa u (4) għar-reazzjoni għal prassi irregolari. Dawn l-attivitajiet ippermettew lis-servizzi tat-TDI jiżguraw b'mod proattiv b'kooperazzjoni mal-Istati Membri l-infurzar xieraq tal-miżuri tad-difiża kummerċjali fl-Unjoni Ewropea. 8.2. Monitoraġġ tal-impenji (ara l-Annessi M u Q) Il-monitoraġġ tal-impenji jifforma parti mill-attivitajiet ta’ infurzar, billi l-impenji huma forma ta’ miżura AD jew AS. Huma jiġu aċċettati mill-Kummissjoni jekk tkun issodisfata li jistgħu jeliminaw b'mod effettiv l-effetti ta’ ħsara tad-dumping jew tas-sussidjar. Fil-bidu tal-2013, kien hemm 15 l-impenn fis-seħħ. Matul l-2013, seħħew il-bidliet li ġejjin lill-portafoll tal-impenji: L-impenji ta’ żewġ kumpaniji ġew irtirati peress li ġie stabbilit li l-ksur kien seħħ. Fil-“każ tal-pannelli solari”, impenji minn 121 kumpanija/grupp ta’ kumpaniji ġew aċċettati. Dan ġab l-għadd totali ta' impenji fis-seħħ fi tmiem l-2013 għal 134. 9. Rifużjonijiet L-Artikoli 11(8) u 21(1) tar-Regolamenti bażiċi jippermettu lill-importaturi jitolbu r-rimborż tad-dazji miġbura rilevanti fejn jintwera li l-marġini tad-dumping/sussidju tneħħa jew tnaqqas għal livell inqas minn dak tad-dazju fis-seħħ. Matul l-2013, tressqu 28 talba ġdida għal rifużjoni. Fi tmiem l-2013, kien hemm 13-il investigazzjoni għaddejjin li jkopru 36-il talba. Fl-2013, ġew adottati 25 Deċiżjoni tal-Kummissjoni: Ħamsa (5) minnhom taw rifużjoni totali, 18 taw rifużjoni parzjali u tnejn (2) ċaħdu t-talba għal rifużjoni. Talba waħda (1) ġiet irtirata. 10. Stħarriġ ġudizzjarju: deċiżjonijiet mogħtija mill-Qorti tal-Ġustizzja (QtĠ) / Qorti Ġenerali (QĠ) (ara l-Anness S) Fl-2013, il-Qorti Ġenerali u l-Qorti tal-Ġustizzja tat 28 sentenza f’oqsma marbuta mal-antidumping jew l-antisussidju. 4 mis-sentenzi tal-Qorti tal-Ġustizzja kienu jikkonċernaw appelli kontra sentenzi tal-Qorti Ġenerali. Fl-2013 tressqu 33 każ ġdid, 23 quddiem il-QĠ u 10 quddiem il-QtĠ. Lista tal-każijiet AD/AS li tressqu quddiem il-QĠ u l-QtĠ li kienu għadhom pendenti fi tmiem l-2013 tinsab fl-Anness S tad-Dokument ta’ Ħidma. 11. Attivitajiet fil-qafas tal-Organizzazzjoni Dinjija tal-Kummerċ (WTO) 11.1. Soluzzjoni tat-tilwim fil-qasam tal-AD, AS u SFGs Id-WTO tipprevedi proċedura rigoruża għas-soluzzjoni tat-tilwim bejn il-Membri tad-WTO fir-rigward tal-applikazzjoni tal-ftehimiet tad-WTO. F’Lulju 2013, ġie stabbilit bord wara talba mill-Indoneżja lid-WTO fir-rigward ta’ miżuri antidumping imposti mill-Unjoni Ewropea fuq l-importazzjonijiet ta’ alkoħol xaħmi u fir-rigward ta’ ċerti aspetti tal-investigazzjoni sottostanti għal dawn il-miżuri. Ukoll fl-2013, iċ-Ċina talbet konsultazzjonijiet mal-Unjoni Ewropea dwar proċeduri ta’ konformità in segwitu għat-tilwima tad-WTO dwar miżuri anti-dumping definittivi mill-UE fuq ċerti qfieli tal-ħadid jew tal-azzar miċ-Ċina. F’Diċembru 2013, l-Arġentina talbet konsultazzjonijiet mal-Unjoni Ewropea dwar miżuri tal-antidumping imposti fuq il-bijodiżil u wkoll f’Diċembru 2013, ir-Russja talbet konsultazzjonijiet mal-Unjoni Ewropea fir-rigward ta’ metodoloġiji ta' “aġġustament tal-ispejjeż” użati mill-UE għall-kalkolu tal-marġnijiet ta’ dumping f’diversi investigazzjonijiet antidumping u analiżi dwar, fost oħrajn, importazzjonijiet mir-Russja. 11.2. Attivitajiet oħra tad-WTO Filwaqt li ma kien hemm ebda attività matul l-2013 għal Grupp tan-Negozjati fuq ir-regoli, il-Grupp Tekniku, subgrupp tal-Grupp tan-Negozjar, iltaqa’ darbtejn matul is-sena. Il-Grupp iddiskuta numru ta’ kwistjonijiet relatati mal-aspetti prattiċi għat-tmexxija ta’ investigazzjonijiet anti-dumping Filwaqt li kienu qegħdin iseħħu dawn l-attivitajiet, il-parteċipazzjoni tas-servizzi tal-Kummissjoni fil-ħidma regolari tal-Kumitati tal-Antidumping, is-Sussidji u l-Kumpensazzjoni u s-Salvagwardja baqgħet għaddejja. Il-Kumitati ltaqgħu darbtejn f’sessjonijiet regolari biex jirrevedu n-notifiki, inkluż n-notifika 2013 tal-UE ta’ Sussidji Ġodda jew Sussidji Sħaħ. Barra minn hekk, il-grupp tekniku informali dwar l-Antidumping iltaqa' għadd ta’ drabi matul l-2013. 12. Konklużjoni In-numru ta’ investigazzjonijiet trattati u konklużi matul l-2013 kien konformi mal-medja tal-attivitajiet għas-snin preċedenti, b’xi indikaturi 'l fuq mill-medja. Is-sena kienet ikkaratterizzata minn bidla għal iktar attività f’investigazzjonijiet ta’ rieżami aktar milli investigazzjonijiet ġodda, meta mqabbel mas-sena ta’ qabel. Minħabba li l-proċess ikun misjuq min ilment, dan irrifletta tip (rieżamijiet jew każijiet ġodda), u numru ta’ lmenti ssostanzjati kif suppost, irċevuti matul is-sena. Bħal fil-każ ta' snin ta' qabel, l-attivitajiet iffukaw fuq anti-dumping u antisussidji mingħajr azzjonijiet ta’ salvagwardja. Modernizzazzjoni tal-Istrumenti tad-Difiża tal-Kummerċ kienet imnedija fil-ħarifa tal-2011. Il-pakkett ta' modernizzazzjoni adottat mill-Kummissjoni f’April 2013 inkluda Kommunikazzjoni tal-Kummissjoni, proposta leġiżlattiva u abbozz ta’ linji gwida dwar ċerti aspetti ta’ investigazzjonijiet. Il-proċedura leġiżlattiva ordinarja hija għaddejja fil-Parlament Ewropew u l-Kunsill. Is-servizzi tat-TDI komplew ukoll ir-rwol ta' informazzjoni tagħhom permezz tal-organizzazzjoni ta’ seminars immirati għal uffiċjali ta’ Stati terzi u kellhom għadd ta’ kuntatti bilaterali mal-industrija.